Poprad 17. marca (TASR) - Merač zapožičiava firma Siemens. "Ide predovšetkým o bezpečnosť občanov," zdôvodnil rozhodnutie primátor Anton Danko, pre ktorého je problematika dopravy v meste jednou z priorít.
Na viacerých križovatkách v Poprade pribudla svetelná signalizácia, v kritických úsekoch nainštalovali spomaľovacie prahy, tzv. retardéry. Napriek prijatým opatreniam je podľa primátora ešte stále nemálo vodičov, ktorí porušujú dopravné predpisy a ohrozujú chodcov vrátane detí.
Merač tri dni monitoroval rýchlosť a intenzitu dopravy na vozovke pri základnej škole, na Širokej ulici v mestskej časti Veľká, kde vodiči opakovane prekračujú povolenú rýchlosť. V súčasnosti mapuje správanie sa vodičov na Štefánikovej ulici v Poprade, teda na hlavnej ceste I/67 smerom na Kežmarok. Napriek križovatkám so svetelnou signalizáciou tam vodiči nedodržujú povolenú rýchlosť.
Výsledky nameraných hodnôt by mali byť známe do dvoch týždňov a na ich základe zváži mesto ďalšie opatrenia.